Tämä järjestö kiellettiin 1944 – elää nyt uutta nousuaikaa

HISTORIA Moni sodan kokeneista lotista on jo mullan alla, mutta lotta-aate kiehtoo uusia sukupolvia.

Lottamuseon johtaja Saija Ylitalo (vas.) sekä opetuksen ja koulutuksen asiantuntija Susanna Koski toivottavat kaikki lottatoiminnasta kiinnostuneet tervetulleiksi perustamaan uutta yhdistystä. Anton Soinne

Riitta Suomalainen

Jos kiinnostusta löytyy, Suomen noin kolmenkymmenen lottayhdistyksen lista täydentyy vielä yhdellä – ainakin vielä yhdellä – sillä Lottamuseo virittelee omaa lottayhdistystä Keski-Uudellemaalle.

Sen uskotaan vetävän sekä entisiä lottia ja lottaperinteestä kiinnostuneita.

Tulossa on lottien uusi sukupolvi."

– Tulossa on lottien uusi sukupolvi, joskaan ei ihan kirjaimellisesti. Kysymys on kiinnostuksesta omaan sukuun ja historiaan, kun äidit ja mummot ovat aikoinaan toimineet lottina, Lottamuseon johtaja Saija Ylitalo kertoo.

Tätä nykyä Keski-Uuttamaata lähin lottayhdistys on Uudenmaan Lottaperinneyhdistys, jonka kotipaikka on Helsinki ja jonka toiminta painottuu pääosin sinne.

– Palautteen perusteella uudelle omalle lottayhdistykselle olisi kysyntää, Ylitalo sanoo.

Yhdistyksen toiminta ja tekeminen voisi olla mitä vain, kun keskiössä vain olisi lottatematiikka.

– Jo olemassaolevat yhdistykset keräävät vanhojen lottien ja pikkulottien muistitietoa, järjestävät heille virkistys- ja tukitoimintaa sekä tekevät yhteistyötä koulujen kanssa.

Lottamuseo on Tuusulassa."

Yhdistys kokoaisi yhteen samoista asioista kiinnostuneita ihmisiä, ja kun Tuusulasta on kysymys, myös museon ystäviä. Tuusulalla kun on tarjota alueen yhdistykselle jotakin, mitä muilla ei ole: upea museo upeassa ympäristössä.

– Yhdistyksen jäsenillä olisi mahdollisuus osallistua museon toimintaan tapahtumien, näyttelyiden ja kokoelmien järjestelyissä.

Tuusulan Lottamuseo Tuusulan Lottamuseo tallentaa lottien historiaa ja tutkii naisten vapaaehtoista työtä osana maamme historiaa. Museon päänäyttely Lotan tarina – Vaadi aina enin itseltäsi lähtee lottien henkilökohtaisista kokemuksista. Näyttelyssä kävijä pääsee komennukselle halki Suomen lotan johdattamana. Multimedian avulla toteutetussa matkakertomuksessa on yhdistetty alkuperäinen valokuva-albumi ja lotan haastattelu, joista Lotan tarina koostuu. Museo on huhtikuun loppuun saakka auki ti 11–17, ke 11–19, to-su 11–17. Pääsiäispäivänä 28.3. museo on suljettu.